SKRIFTLIG FORESPØRGSEL E-1212/00

af Phillip Whitehead (PSE) til Kommissionen

(14. april 2000)

Om: Brandsikkerhedsregler for møbler i det indre marked

Er Kommissionen bekendt med, at der på nuværende tidspunkt eksisterer to forskellige sæt brandsikkerhedsregler for møbler på det indre marked? I Det Forenede Kongerige og Irland har møbler en højere brandmodstandsdygtighed end i resten af Europa. Siden gennemførelsen af lovgivningen herom i Det Forenede Kongerige har der været 50 % færre dødsfald som følge af brandulykker.

Den Europæiske Standardiseringsorganisation (CEN) er nået til enighed om afprøvningsmetoder med cigaretter og tændstikker som antændelseskilde, men har, trods betragtelig støtte fra Kommissionen, ikke vist fremskridt med hensyn til efterantændelsesbrandforsøg hvor større antændelseskilder anvendes, hvilket er nødvendigt for sikkerheden i forbindelse med polstrede møbler, især i hjemmet men også på offentlige steder.

Er Kommissionen tilfreds med denne mangel på fremskridt, og hvilke pressionsmidler vil den anvende for at sikre hurtige fremskridt med hensyn til opnåelse af enighed om normer for efterantændelsesbrandforsøg, samt om at forsøgene gøres lovpligtige hurtigst muligt?

Svar afgivet på Kommissionens vegne af Erkki Liikanen

(5. juni 2000)

Kommissionen følger alle sikkerhedsspørgsmål og heriblandt brandsikkerhed på nært hold. Den er opmærksom på, at en effektiv brandsikkerhed forudsætter, at de nationale, regionale og lokale myndigheder træffer foranstaltninger i forbindelse med samtlige faktorer, som kan indvirke på risikoen for brand. Det drejer sig bl.a. om konstruktionsbestemmelser, krav til reaktion ved brand og modstandsdygtighed over for brand, evakueringsforhold, tilstedeværelsen af brandbekæmpelsesmidler (sprinklere) og information af befolkningen. En samlet politik kan således kun gennemføres på nationalt niveau.

Kravene til møblers brandmodstand er et af elementerne i forbindelse med brandsikkerhed. Da der ikke findes specifik EU-lovgivning om disse produkter, påhviler det medlemsstaterne jf. Rådets direktiv 92/59/EØF af 29. juni 1992 om produktsikkerhed i almindelighed(1) at sikre beskyttelsen af sundhed og sikkerhed for mennesker og ejendom på grundlag af lovgivning og nationale standarder, der er vedtaget til dette formål.

Kommissionen har dog i sit forslag om ændring af direktivet om produktsikkerhed i almindelighed af 29. marts 2000(2) foreslået at indføre bestemmelser om, at produkter, der opfylder europæiske standarder, som er udarbejdet af de europæiske standardiseringsorganer på Kommissionens mandat, skal anses for at være i overensstemmelse med direktivets sikkerhedskrav.

I betragtning af de nye bestemmelser, som er indeholdt i forslaget til ændring af direktivet om produktsikkerheden i almindelighed har Kommissionen til hensigt at efterprøve, om det er nødvendigt at udarbejde nye standarder eller ændre de eksisterende standarder inden for forskellige sektorer af interesse for forbrugersikkerheden. De forskellige aspekter af brandsikkerhed vil blive behandlet i den sammenhæng. Hvis der opstår behov for et standardiseringsmandat, og der er tilstrækkelig enighed blandt de involverede parter, kunne Kommissionen overveje at udarbejde et sådant mandat.

(1) EFT L 228 af 11.8.1992.

(2) KOM(2000) 140 endelig udg.